April 14, 2018
Paska Ladaw Laban (3) 15th April 2018
Hkrung rawt sai Hkristu gaw kaning re ai hkum hkrang lu ai kun?
M.V Toroshita mying ai hka sanghpaw kaji gaw gumhpraw dum kaw bungli galaw ai ni law law hpe htaw let, grai mying dang hkung ai pyaw chyai shara re ai Philippines mungdan na, Boracay Panglai hkinggau de sa wa nga yang, 1991 ning March shata 28 ya, Chyoipra ai mali ya shani lup mat wa sai. Dai hta si lawm mat ai ni a wenyi minla lam gamung shahta sai.
Dai yawn hkyen lam byin ai hpang lahkawng na rai yang, dai kaw si mat ai ni law malawng magam gun ai gumhpraw dum na chying hkyen hta zaibru hte hka madi ai lagaw hkang ni hpe shana zawng ai wa gaw mu ai da. Hkrat si mat ai hta ma kaji ni mung lawm nga ai. Dai byin ai hpang, zawng ai wa gaw dai rung de shana e shang na ning dang wu ai. Kaga sin langa wa mung dung hkum gaw shi chyu chyu n tsa de rawt wa nna, saboi n tsa e mara taw ai hpe mu wu ai. Mau ai hte dai dum hkum hpe bai jahkrat tawn da yang mi na zawn sha bai rawt wa nna bai taw taw ai da. N kam ai hte kalang mi bai jahkrat tawn wu ai. Dai dung hkum mung masum lang ngu na bai sharawt lung wa ai shaloi chyawm gaw hkrit ai hte shinggan de hprawng dum bre mat wa sai da!
Nanhte hta na kadai wa minla hpe mu yu sata? Minla gaw kaning san ai rai? Kabu gara shiga gaw Madu bai hkrung rawt ai hpang minla a lam tsun wa sai. Sape ni chyawm gaw kajawng ai hte hkrit gari mat ma ai rai nna, minla mu ga ai nga nna myit nga ma ai (24: 37) Yesu gaw shanhte ung ang nga ai hpe shamat kaw na matu “Ngai hpe masawp yu mi, minla ngu ai gaw, ngai hpe nanhte mu ai zawn, ashan hte nnut nra rawng ai n rai” (39) ngu nna tsun mu ai. Madu gaw nga kakang hpe pyi sha dan hkra rai shi hta hkum hkrang nga ai lam madun dan sai. Hkrung rawt sai Hkristu gaw kaning re ai hkrum hkrang lu ai kun?
“Kadai wa sumsing lamu de lung wa mayu ai kun?” Ngu ai laika ka ai “Jim Auer” ka da ai hta, hkrung rawt sai Hkristu a hkum hkrang gaw moi na hte shai nga ai. Dai gaw minla mung n rai, hkum hkrang hte wenyi hka taw ai mung n rai, nga ai. Hkrung rawt sai Madu gaw sha lu ai, lu lu ai, raitim chying hka, shakum zawn re ai arung aria ni shi hpe n shing dang lu ai. Shi myit ra ai hte maren, paw dan lu ai, mat mat mai ai. Anhte a hkrung rawt ai hkum hkrang mung dai zawn rai na hpe tsun dan ai la mi rai kun.
Hkrung rawt sai Madu a dan pru dan ai lam gaw, Sape ni a htum mat hkyen nga ai makam masham hpe n-gun jaw ya ai rai sai. Shi gaw kaja wa messiah rai nga ai kun? Kaja wa shi gaw si ai kaw na bai hkrung rawt sai kun? Sape ni gaw kam sham na hkrit ai zawn rai nga ai. Dai gaw kalang lang anhte hkrat sum ai aten na myit masa hte mung bung nga ai. Chyoipra ai wenyi gaw Nawku hpung hpe matut lam madun shatsam ya nga ai hpe anhte kam sham ga ai. Raitimung, kalang lang anhte a makam masham gaw myit ung ang lam a adawt ai hpe hkrum ga ai. Ga shadawn, machyi makaw mai tsai wa na matu nsim nsa akyu hpyi ai rai tim, hpa mahtai mung n lu la ai. Anhte tsaw ra ai ni, anhte hpe manu mana machyi hkra galaw ya ai, (snr) n chye na ai aten ni hta Karai Kasang hpe n htan shai ai. Dai gaw anhte a makam masham gaw agung alau hte laja lana re ai mayak mang hkang ni hpe lai di nga ai. Makam masham ngu ai gaw ngwi pyaw ai aten rai tim, ru yak aten hta rai tim Karai Kasang hpe hkap la ai hte kam sham ai lam rai nga ai. Hta n ga, Karai Kasang hpe hkrit hkungga ai hte tsawra ai masha ni gaw mayak manghkang hte ung ang ai lam kaw na lawt lu na ngu n tsun lu ai hpe gashaka dingsa na Yoba a lam gaw anhte hpe sharin ya nga ai.
Sawn sumru mai ai lam; Makam masham hpan masum nga ai ngu tsun ma ai. Agung alau hte mayak mang hkang n nga ai gaw ma chyai ai hte bung ai. Chyam yu hkrum ai shaloi ung ang myit mahtang dang kau ai rai yang hkalung ai makam masham rai nga ai. Ung ang ai hpe dang kau lu ai rai yang she jet ai makam masham rai nga ai. Ndai ni hta na ngai gara makam masham hpe mahtang lu da ai kun? Hpa majaw rai?
Courtesy: Chyum Mungga Sasana Magam Dap
lim_Latn bam_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn